મારો પ્રામાણિક મત એ છે કે માનવસ્વભાવ શુભ અને મંગળ છે. બાળકો ખૂબ જ અનુકરણશીલ અને ઉત્તમ નિરીક્ષક હોય છે. એટલે બની શકે ત્યાં સુધી હું અને સ્તિમિતા વ્યવહારશુદ્ધિ રાખવાનો સખત પ્રયત્ન કરીએ છીએ. ભોળપણ એ માણસની નબળાઈ હોઈ શકે, પણ બાળકનું મોટામાં મોટું બળ છે. ઋષિતા ખૂબ જ ભોળી, નિર્દોષ અને નિખાલસ છે. બધાં જ બાળકો એવાં હોય છે. પિતા તરીકે ઋષિતાનો જન્મજાત સ્વભાવ બદલવાની કોશિશ તો શું વિચાર પણ નથી કરતો. શાળામાં, મકાનના પ્રાંગણમાં, બસમાં, ટ્રેનમાં ઘણી વખત ઋષિતાને પોતાના સ્વભાવ માટે સહન કરવું પડે છે. એનો સ્વભાવ એના વિકાસમાં આડખીલીરૂપ ન બનીને એને જીવન સુંદર રીતે માણવામાં મદદરૂપ થઈ શકે એવી જ શુભકામના. હું એ પણ જાણું છું કે જીવન એ કંઈ આપણી ઈચ્છા અને યોજના પ્રમાણે આગળ વધતું નથી. જીવનની હાડમારીઓ, વિષમતાઓ, લોકોના સ્વભાવો, ચડતીપડતીના પ્રસંગોનો સામનો કરવાની એને શિક્ષા આપવાની ઈચ્છા ધરાવું છું. સાથે સાથે દઢપણે માનું છું કે પડશે એવા દેવાશે. હું પોતે બહુ બધું આયોજન કરવામાં માનતો નથી. ભવિષ્યની ચિંતામાં, એની કલ્પનામાં, અત્યારની પળનો આનંદ ખોઈ બેસવાનો કોઈ જ ઈરાદો રાખતો નથી.